b'\n_START_ARTICLE_\nHans Massaquoi\n_START_SECTION_\nJoventut a Alemanya\n_START_PARAGRAPH_\nEn la seva autobiografia Destined to Witness (tradu\xc3\xafda de l\'angl\xc3\xa8s al castell\xc3\xa0 com a Testigo de raza. Un negro en la Alemania nazi), Massaquoi descriu la seva inf\xc3\xa0ncia i joventut a Hamburg durant l\'ascens del nazisme al poder. La seva biografia proporciona una perspectiva \xc3\xbanica, en ser un dels pocs mulats nascuts en l\'Alemanya nazi que no fug\xc3\xad per\xc3\xb2 que no va ser perseguit pels nazis. La dicotomia entre la seva acceptaci\xc3\xb3 i el rebuig de la situaci\xc3\xb3 que visqu\xc3\xa9 constitueix el principal tema clau al llarg de la seva vida._NEWLINE_Massaquoi visqu\xc3\xa9 una inf\xc3\xa0ncia senzilla i feli\xc3\xa7 amb la seva mare, Bertha Baetz. El seu pare, Al-Haj Massaquoi estudiava dret a Dubl\xc3\xadn i nom\xc3\xa9s anava de tant en tant a la casa de la seva fam\xc3\xadlia, al consolat liberi\xc3\xa0 d\'Hamburg. Finalment, davant la situaci\xc3\xb3 pol\xc3\xadtica del pa\xc3\xads, el c\xc3\xb2nsol general fou cridat a Lib\xc3\xa8ria. Hans i la seva mare es quedaren a Alemanya. Deixaren de viure a la Villa del consolat i anaren a viure a Barmbek-S\xc3\xbcd, un barri obrer del bezirk d\'Hamburg-Nord. Aqu\xc3\xad aprengu\xc3\xa9 tamb\xc3\xa9 baix alemany (Platt) i Missingsch (un altre dialecte baix alemany). Les seves experi\xc3\xa8ncies d\'inf\xc3\xa0ncia i joventut a Hamburg les descriu en la seva autobiografia Destined to Witness, que fou la base de la pel\xc2\xb7l\xc3\xadcula Neger, Neger, Schornsteinfeger (2006) -Negre, negre, escura-xemeneies- de J\xc3\xb6rg Gr\xc3\xbcnler._NEWLINE_La vida quotidiana del jove Massaquoi fou remarcable. Esdevingu\xc3\xa9 un dels pocs nens mulats de l\'Alemanya Nazi, i com la majoria d\'altres nens de la seva edat, somiava amb unir-se a les Joventuts Hitlerianes. Hi havia un concurs escolar per veure si una classe podria obtenir una pertinen\xc3\xa7a de 100% de la Deutsches Jungvolk (una subdivisi\xc3\xb3 de les Joventuts Hitlerianes per nois, per\xc3\xb2 no noies, de 10 a 14 anys), i el mestre de Massaquoi dibuix\xc3\xa0 un gr\xc3\xa0fic a la pissarra que mostrava qui s\'hi havia d\'afiliar i qui no. Despr\xc3\xa9s cada persona emplen\xc3\xa0 el seu propi gr\xc3\xa0fic i, en relaci\xc3\xb3 amb llurs resultats, sabien si s\'hi havien d\'afiliar. Massaquoi se sent\xc3\xad excl\xc3\xb2s, i es queix\xc3\xa0 dient: "Per\xc3\xb2 jo s\xc3\xb3c alemany ... La meva mare diu que s\xc3\xb3c alemany com qualsevol altre". A continuaci\xc3\xb3, convenc\xc3\xa9 la seva mare que li permet\xc3\xa9s unir-se a la Jungvolk. Se\'n va anar a registrar-se a l\'oficina m\xc3\xa9s propera, per\xc3\xb2 hi trob\xc3\xa0 hostilitat. Aix\xc3\xad, gradualment descobr\xc3\xad la veritable naturalesa del nazisme._NEWLINE_Despr\xc3\xa9s de ser aprovades les lleis de Nuremberg l\'any 1935, Massaquoi fou classificat com un no ari. No li fou possible de seguir una carrera professional i en el seu lloc la seva mare l\'anim\xc3\xa0 a embarcar-se en un aprenentatge per tal d\'esdevenir un expert en maquinicisme. Uns mesos abans d\'acabar de l\'escola li calia anar a un centre d\'oficis dirigit pel govern, on el seu assessor professional assignat fou el senyor von Vett, un membre de les SS. En veure les "delatores ins\xc3\xadgnies de la SS de raigs negres dobles al pin de la solapa del seu vestit de civil" Massaquoi esperava humiliaci\xc3\xb3. Al seu lloc, es sorprengu\xc3\xa9 quan fou rebut amb "un gest de complicitat amist\xc3\xb3s"; li ofer\xc3\xad seient i li deman\xc3\xa0 que present\xc3\xa9s alguna cosa que hagu\xc3\xa9s fet. Despr\xc3\xa9s que Von Vett li mostr\xc3\xa9s una destral i de parlar de la seva experi\xc3\xa8ncia de treballar per a una botiga de ferrer local, Massaquoi se sorprengu\xc3\xa9 de la informaci\xc3\xb3 que li don\xc3\xa0, que podia "ser de gran utilitat un dia per Alemanya" perqu\xc3\xa8 hi hauria una gran demanda d\'alemanys amb formaci\xc3\xb3 t\xc3\xa8cnica, que aniria a \xc3\x80frica per formar i desenvolupar una for\xc3\xa7a de treball africana quan Alemanya recuper\xc3\xa9s les seves col\xc3\xb2nies africanes. Abans que Massaquoi sort\xc3\xads de l\'entrevista, Von Vett li ofer\xc3\xad la seva m\xc3\xa0 a estr\xc3\xa8nyer; que fou una altra font de confusi\xc3\xb3 per Massaquoi._NEWLINE_En aquesta \xc3\xa8poca, entre el 1922 i 1937, i per tant vivint a Hamburg, descrigu\xc3\xa9 de forma positiva la seva tia paterna \xc2\xabTante Fatima\xc2\xbb, Fatima Massaquoi, com vestida ex\xc3\xb2ticament amb roba africana, que orgullosa mantenia els seus h\xc3\xa0bits africans i que parlava en Vai, d\'on es despr\xc3\xa8n el seu respecte i orgull pels seus or\xc3\xadgens africans. Fatima Massaquoi-Fahnbulleh fou una educadora pionera a Lib\xc3\xa8ria, que realitz\xc3\xa0 importants contribucions dins l\'\xc3\xa0mbit cultural i social del pa\xc3\xads._NEWLINE_Massaquoi sort\xc3\xad amb una noia blanca, per\xc3\xb2 havien de mantenir la seva relaci\xc3\xb3 en secret, sobretot perqu\xc3\xa8 el seu pare era un membre de la policia i de les SS. Aquest tipus de relacions tamb\xc3\xa9 estaven prohibides i classificades com a Rassenschande (corrupci\xc3\xb3 de la ra\xc3\xa7a) per les lleis racials. Per mantenir la relaci\xc3\xb3 en secret, es trobaven nom\xc3\xa9s als vespres, quan anaven a sortir a passejar. Una nit mentre deixava la seva n\xc3\xb2via a casa, fou detingut per un membre de la SD, la branca de la intel\xc2\xb7lig\xc3\xa8ncia de les SS. Fou portat comissaria mentre suposava que era "a la ca\xc3\xa7era de dones indefenses o a la recerca d\'una oportunitat per a robar". Afortunadament per Massaquoi, fou reconegut per un oficial de policia com que vivia i treballava a la zona: "Aquest jove \xc3\xa9s un aprenent a Lindner AG, on treballa massa intensament per a tenir prou energia per a rondar els carrers a la nit a la recerca de problemes. \xc3\x89s el cas que s\xc3\xa9 aix\xc3\xb2 perqu\xc3\xa8 el fill d\'un dels meus col\xc2\xb7legues \xc3\xa9s aprenent amb ell". L\'oficial de la SD tanc\xc3\xa0 el cas i f\xc3\xa9u la salutaci\xc3\xb3 nazi, i a Massaquoi li permeteren sortir de la comisaria de policia._NEWLINE_Cada vegada m\xc3\xa9s, per\xc3\xb2, s\'adon\xc3\xa0 de la veritable naturalesa del nazisme. El seu color de la pell el f\xc3\xa9u objectiu d\'abusos racistes. No obstant aix\xc3\xb2 en contrast amb els jueus i roman\xc3\xades d\'Alemanya, Massaquoi -un afro-alemany- no fou activament perseguit. "Nom\xc3\xa9s" era un ciutad\xc3\xa0 de segona classe, la qual cosa en certa manera fou una benedicci\xc3\xb3 disfressada enfront de la persecuci\xc3\xb3 que patien moltes minories \xc3\xa8tniques al pa\xc3\xads. Durant la Segona Guerra Mundial la seva "impuresa" el salv\xc3\xa0 que fos reclutat per l\'ex\xc3\xa8rcit alemany. A mesura que la desocupaci\xc3\xb3, la gana i la pobresa s\'estenien pel pa\xc3\xads, intent\xc3\xa0 allistar-se, per\xc3\xb2 fou rebutjat abusivament pels oficials._NEWLINE_Durant aquesta \xc3\xa8poca es f\xc3\xa9u amic de la fam\xc3\xadlia de l\'escriptor Ralph Giordano, un mig conegut d\'ascend\xc3\xa8ncia jueva de la seva joventut a la swing kid (en alemany: Swingjugend; un grup d\'amants del jazz i del swing a Alemanya en la d\xc3\xa8cada de 1930), que va sobreviure a la guerra ocultant-se i que acab\xc3\xa0 dedicant-se tamb\xc3\xa9, com ell, al periodisme.\n_START_SECTION_\nEmigraci\xc3\xb3\n_START_PARAGRAPH_\nL\'any 1947 Hans Massaquoi an\xc3\xa0 a Monr\xc3\xb2via (Lib\xc3\xa8ria), amb el seu pare, Al-Haj Massaquoi, m\xc3\xa9s tard amb la seva tia F\xc3\xa0tima (germana gran de Al-Haj), que ja havia conegut a Hamburg i el seu germanastre, Morris. Despr\xc3\xa9s del primer temps, es va mantenir allunyat del seu pare Al-Haj, que havia abandonat a la seva mare i considerava un home arrogant i tir\xc3\xa0nic. La seva fam\xc3\xadlia de Lib\xc3\xa8ria estigu\xc3\xa9 involucrada en intrigues pol\xc3\xadtiques, pel qu\xc3\xa8 Massaquoi abandon\xc3\xa0 el pa\xc3\xads. Hans qued\xc3\xa0 fascinat i sorpr\xc3\xa8s per la seva ess\xc3\xa8ncia rural del pa\xc3\xads._NEWLINE_Hans Massaquoi emigr\xc3\xa0 als Estats Units el 1947. Serv\xc3\xad dos anys a l\'ex\xc3\xa8rcit dels EUA com a paracaigudista en la 82a Divisi\xc3\xb3 A\xc3\xa8ria, particip\xc3\xa0 en la Guerra de Corea i es convert\xc3\xad en ciutad\xc3\xa0 naturalitzat dels EUA el 1950.  En el seu segon llibre H\xc3\xa4nschen klein, ging allein \xe2\x80\xa6 (del alemany: El petit Hans, caminava sol ...) descriu, entre altres, les seves experi\xc3\xa8ncies d\'excombatent. Amb els beneficis de la llei GI estudi\xc3\xa0 periodisme a la Universitat d\'Illinois al campus Urbana-Champaign i despr\xc3\xa9s f\xc3\xa9u carrera professional a la revista Jet; seguida de la revista Ebony, on es convert\xc3\xad en cap de redacci\xc3\xb3. La seva posici\xc3\xb3 li permet\xc3\xa9 entrevistar moltes figures hist\xc3\xb2riques de les arts, la pol\xc3\xadtica i del moviment afroameric\xc3\xa0 pels drets civils. Pogu\xc3\xa9 entrevistar entre d\'altres Martin Luther King, Malcolm X, Nnamdi Azikiwe, Muhammad Ali (amb el qual era amic), Jimmy Carter i Walter Scheel._NEWLINE_Studs Terkel, autor de Chicago, entrevist\xc3\xa0 Massaquoi pel seu llibre de l\'any 1984, The Good War: An Oral History of World War II (La guerra bona: Una hist\xc3\xb2ria oral de la Segona Guerra Mundial). A finals de 1990, prop de la seva jubilaci\xc3\xb3, Massaquoi decid\xc3\xad explicar la seva pr\xc3\xb2pia hist\xc3\xb2ria en una autobiografia (Destined to Witness)._NEWLINE_La seva mare, Bertha Baetz, nacuda el 19 de novembre de 1903, filla de  Hermann Baetz i Martha Kroebel, an\xc3\xa0 a EUA el 1952 i es cas\xc3\xa0 el 1956, pel que canvi\xc3\xa0 el seu nom pel de Bertha Nikodijevic, mor\xc3\xad a Elgin, Kane (Illinois), l\'1 de gener de 1986, amb 82 anys d\'edat._NEWLINE_La compositora i activista per la pau Fasia Jansen era germanastra del pare d\'Hans, Al-Haj Massaquo. Era tres anys m\xc3\xa9s jove que Hans i era la filla il\xc2\xb7leg\xc3\xadtima del seu avi Momolu i Elle Jansen, una empleada del consolat alemany. Hans no sab\xc3\xa9 res sobre l\'exist\xc3\xa8ncia de la seva tia fins que mor\xc3\xad el 1997, encara que durant la seva inf\xc3\xa0ncia havien viscut nom\xc3\xa9s a uns pocs metres de dist\xc3\xa0ncia._NEWLINE_Al llarg del temps visit\xc3\xa0 Alemanya moltes vegades, afirmant que continuava sentint que era el seu pa\xc3\xads.\n_START_SECTION_\nVida personal\n_START_PARAGRAPH_\nMassaquoi es cas\xc3\xa0 amb Katharine Rousseve Massaquoi, que qued\xc3\xa0 viuda. Ell tenia dos fills d\'un matrimoni anterior, Steve i Hans Jr., que tamb\xc3\xa9 eren vius el dia de la seva mort.'